Predkladacia správa

Analýza stavu kontrahovania a čerpania prostriedkov zo štrukturálnych fondov v programovom období 2004 – 2006 a opatreniach prijatých na elimináciu potenciálnych rizík (nové znenie) je na rokovanie vlády SR predkladaná na základe úlohy B. 1 uznesenia vlády SR č. 808/2008 zo dňa 6. 11. 2008. Materiál bol prerokovávaný na zasadnutí vlády SR dňa 3. decembra 2008. Rokovanie k materiálu bolo prerušené.
Materiál bol doplnený v časti Návrh uznesenia o úlohu B.1 pre ministerku práce, sociálnych vecí a rodiny, ministra hospodárstva a ministra pôdohospodárstva, predložiť ministrovi výstavby a regionálneho rozvoja žiadosť o zmenu rozhodnutia k príslušnému programovému dokumentu v nadväznosti na posun obdobia oprávnenosti výdavkov do 30. júna 2009 z dôvodu eliminácie dopadu finančnej krízy, úlohu B.2 pre ministra výstavby a regionálneho rozvoja zaslať Európskej komisii žiadosť o zmenu rozhodnutí k programovým dokumentom v nadväznosti na posun obdobia oprávnenosti výdavkov do 30. júna 2009 z dôvodu eliminácie dopadu finančnej krízy.
Materiál bol v časti Návrh uznesenia taktiež doplnený o úlohu B.3 pre ministerku práce, sociálnych vecí a rodiny, ministra hospodárstva, ministra výstavby a regionálneho rozvoja, ministra pôdohospodárstva, podpredsedu vlády a ministra školstva, ministra dopravy, pôšt a telekomunikácií a ministra životného prostredia postupovať v zmysle časti 3.7 schváleného materiálu, úlohu B.4 pre ministra financií, ministerku práce, sociálnych vecí a rodiny, ministra hospodárstva, ministra výstavby a regionálneho rozvoja, ministra pôdohospodárstva, podpredsedu vlády a ministra školstva, ministra dopravy, pôšt a telekomunikácií a ministra životného prostredia vypracovať analýzu dokumentov, ktorých sa posun obdobia oprávnenosti dotkne a úlohu B.5 pre ministerku práce, sociálnych vecí a rodiny, ministra hospodárstva, ministra výstavby a regionálneho rozvoja, ministra pôdohospodárstva, podpredsedu vlády a ministra školstva, ministra dopravy, pôšt a telekomunikácií a ministra životného prostredia vypracovať harmonogram ukončovania projektov v rámci programových dokumentov programového obdobia 2004 – 2006 v nadväznosti na posun termínu obdobia oprávnenosti výdavkov.
Zároveň bolo v časti Návrh uznesenia v bode C.1 doplnené odporúčanie pre predsedu Najvyššieho kontrolného úradu vypracovať analýzu dokumentov, ktorých sa posun obdobia oprávnenosti dotkne.
Vlastný materiál bol na základe požiadavky z rokovania vlády SR upravený o informácie týkajúce sa možnosti predĺženia konečného dátumu obdobia oprávnenosti výdavkov pre programy programového obdobia 2000 – 2006 (2004 – 2006)  v zmysle článku 30 (2) nariadenia Rady (ES) č. 1260/99 v súvislosti s návrhom  Európskej komisie v nadväznosti na dopady globálnej finančnej krízy.
Cieľom predkladaného materiálu je poskytnúť vláde SR informáciu o aktuálnom stave čerpania štrukturálnych fondov k 14. 11. 2008 spolu s uvedením hlavných problémov súvisiacich s dočerpaním finančných prostriedkov, ako aj stručnú analýzu stavu zazmluvnenia a čerpania prostriedkov zo štrukturálnych fondov a štátneho rozpočtu programového obdobia 2004 – 2006 k 30. 9. 2008. Vo svojej tretej časti sa materiál zameriava na poskytnutie informácie o opatreniach prijatých jednotlivými riadiacimi orgánmi s cieľom eliminovať potenciálne riziká v súvislosti s čerpaním finančných prostriedkov zo zdrojov EÚ a štátneho rozpočtu. Tretia časť materiálu zároveň obsahuje informácie o možnosti predĺženia konečného dátumu obdobia oprávnenosti výdavkov pre programy programového obdobia 2000 – 2006 (2004 – 2006)  v zmysle článku 30 (2) nariadenia Rady (ES) č. 1260/99 v súvislosti s návrhom  Európskej komisie v nadväznosti na dopady globálnej finančnej krízy.
Z hľadiska čerpania finančných prostriedkov patria medzi dlhodobo najlepšie čerpajúce programy Sektorový operačný program Poľnohospodárstvo a rozvoj vidieka, ktorého riadiacim orgánom je Ministerstvo pôdohospodárstva SR a Operačný program Základná infraštruktúra, ktorého riadiacim orgánom je Ministerstvo výstavby a regionálneho rozvoja SR. Na druhej strane patria medzi rizikové programy spolufinancované Európskym sociálnym fondom, ktoré sú v gescii Ministerstva práce, sociálnych vecí a rodiny SR.
Opatrenia jednotlivých riadiacich orgánov sú v zmysle požiadavky riadiaceho orgánu pre Rámec podpory Spoločenstva odpočtované v pravidelných mesačných intervaloch. Zároveň je vyhodnotenie opatrení súčasťou Výhľadového plánu kontrahovania a čerpania finančných prostriedkov zo štrukturálnych fondov a štátneho rozpočtu za programové obdobie 2004 – 2006, ktorý riadiaci orgán pre CSF predkladá v štvrťročných intervaloch na koordinačné porady členov vlády SR zodpovedných za čerpanie eurofondov. Medzi hlavné opatrenia prijímané riadiacimi orgánmi patria posilnenie administratívnych kapacít, realokácia finančných prostriedkov, analýza rizikových projektov a dodatočné zazmluvnenie nevyužitých finančných prostriedkov.
V prílohe správy sú v tabuľkovej forme uvedené stav a plán zazmluvnenia alokácie na programové obdobie 2004 – 2006 podľa priorít k 30. 9. 2008 a stav a plán čerpania alokácie na programové obdobie 2004 – 2006 podľa priorít a štvrťrokov k 30. 9. 2008. V prílohe č. 3 sa nachádza porovnanie skutočného priebehu čerpania s hodnotami, ktoré jednotlivé riadiace orgány plánovali v januári 2008.
Materiál bol predmetom konferenčného pripomienkového konania dňa 5. 12. 2008, na ktorom bolo prediskutované najmä znenie návrhu uznesenia vlády SR. Zástupcovia jednotlivých orgánov jednomyseľne súhlasili so znením návrhu uznesenia vlády SR v podobe, v akej je predložený na rokovanie vlády SR.
Predkladaný materiál nemá finančný, ekonomický, environmentálny vplyv, vplyv 
na zamestnanosť ani podnikateľské prostredie.